b'\n_START_ARTICLE_\nMalm\xc3\xb6n kaupunginteatteri\n_START_SECTION_\nMonipuolinen ohjelmisto\n_START_PARAGRAPH_\nMalm\xc3\xb6n kaupunginteatterin yhdistys perustettiin vuonna 1931 modernin kunnallisen kaupunginteatteritoiminnan laatimiseksi. Toisen maailmansodan aikana, 23. syyskuuta 1944, Malm\xc3\xb6n kaupunginteatteri ja sen suuri teatterirakennus vihittiin k\xc3\xa4ytt\xc3\xb6\xc3\xb6n William Shakespearen komedialla Kes\xc3\xa4y\xc3\xb6n unelma, joka esitettiin Suurella n\xc3\xa4ytt\xc3\xa4m\xc3\xb6ll\xc3\xa4. Pienem\xc3\xa4ll\xc3\xa4 n\xc3\xa4ytt\xc3\xa4m\xc3\xb6ll\xc3\xa4, Intiman, ensiesityksen sai Vilhelm Mobergin Mans kvinna._NEWLINE_Kaupunginteatterilla oli alusta alkaen ep\xc3\xa4tavallisen kattava ohjelmisto, joka sis\xc3\xa4lsi muun muassa puheteatteria, oopperaa, balettia ja pantomiimia. T\xc3\xa4m\xc3\xa4n lis\xc3\xa4ksi orkesteri j\xc3\xa4rjesti s\xc3\xa4\xc3\xa4nn\xc3\xb6llisesti sinfoniakonsertteja Suurella n\xc3\xa4ytt\xc3\xa4m\xc3\xb6ll\xc3\xa4, kunnes se siirtyi itsen\xc3\xa4iseksi Malm\xc3\xb6n konserttitaloon vuonna 1985. N\xc3\xa4ytt\xc3\xa4m\xc3\xb6salit rakennettiin ulkop\xc3\xa4in antiikin amfiteattereista ja modernista demokraattisesta kansanteatterista inspiroituneena. Saleissa oli suuri n\xc3\xa4ytt\xc3\xa4m\xc3\xb6, hyv\xc3\xa4 kuuluvuus ja n\xc3\xa4kyvyys kaikille istumapaikoille ja vain yksi parvi.\n_START_SECTION_\nTaide\n_START_PARAGRAPH_\nTeatterin edustaa koristaa Nils Sj\xc3\xb6grenin veistos Tragos. Alal\xc3\xa4mpi\xc3\xb6ss\xc3\xa4 on Bror Marklundin suurenmoinen pronssinen Thalia, ja ylemm\xc3\xa4ss\xc3\xa4 l\xc3\xa4mpi\xc3\xb6ss\xc3\xa4 monia veistoksia, muun muassa Carl Elhdin Ung flicka, Clarense Blumin Dansen g\xc3\xa5r, Gunnar Nylundin Cavalcade sek\xc3\xa4 Anders J\xc3\xb6nssonin suihkul\xc3\xa4hdepatsas Afrodite. Ylemp\xc3\xa4\xc3\xa4 l\xc3\xa4mpi\xc3\xb6t\xc3\xa4 koristavat my\xc3\xb6s Martin Emondin kaksi suurta \xc3\xb6ljymaalausta, joiden aiheet ovat Shakespearen n\xc3\xa4ytelmist\xc3\xa4.\n_START_SECTION_\nKehitys\n_START_PARAGRAPH_\nMonet Ruotsin suuret n\xc3\xa4yttelij\xc3\xa4t, laulajat, ohjaajat ynn\xc3\xa4 muut ovat vaikuttaneet teatterissa, jota on vuosien mittaan t\xc3\xa4ydennetty lis\xc3\xa4n\xc3\xa4ytt\xc3\xa4m\xc3\xb6ill\xc3\xa4 eri puolille kaupunkia, kuten esimerkiksi Pireus-lastenteatterilla._NEWLINE_1950-luku oli merkitt\xc3\xa4v\xc3\xa4 ajanjakso, sill\xc3\xa4 muun muassa Ingmar Bergman toimi ohjaajana ja taiteellisena johtajana teatterin n\xc3\xa4yttelij\xc3\xa4kunnalle. N\xc3\xa4yttelij\xc3\xa4kunta k\xc3\xa4sitti enemmist\xc3\xb6n my\xc3\xb6hemmin tunnetuista maailmakuuluista n\xc3\xa4yttelij\xc3\xb6ist\xc3\xa4, jotka vierailivat esimerkiksi Pariisissa ja Lontoossa. 60- ja 70-lukuja leimasi poliittinen ja yhteiskunnallinen teatteri, erityisesti pienell\xc3\xa4 n\xc3\xa4ytt\xc3\xa4m\xc3\xb6ll\xc3\xa4. Samaan aikaan vastakohtana poliittiselle teatterille esitettiin klassisia baletteja, oopperoita ja operetteja, jotka tekiv\xc3\xa4t Malm\xc3\xb6st\xc3\xa4 tunnetun \xe2\x80\x9doperettien kaupungin\xe2\x80\x9d. T\xc3\xa4m\xc3\xa4 johti uudenaikaisten musikaalien, kuten Frans G. Bengtssonin Orm Punaisen, menestykseen Malm\xc3\xb6n kaupunginteatterissa.\n_START_SECTION_\nTurbulenssia ja j\xc3\xa4lleenrakentamista\n_START_PARAGRAPH_\nMalm\xc3\xb6n sinfoniaorkesterin muuton seurauksena vuonna 1985 syntyi tarve oman teatteriorkesterin perustamiselle, mik\xc3\xa4 synnytti uuden taloudellisen rasitteen. Lis\xc3\xa4ksi koko ajan oli vaikeampaa t\xc3\xa4ytt\xc3\xa4\xc3\xa4 kaikki erilaisten taiteenlajien ja taiteellisten suuntausten intressit vanhan yhteiskaupunginteatterimallin sis\xc3\xa4ll\xc3\xa4. T\xc3\xa4m\xc3\xa4n vuoksi jo aiemmin alkanut muutosprosessi kiihtyi 1990-luvun alussa olosuhteiden pakottamien taloudellisten s\xc3\xa4\xc3\xa4st\xc3\xb6jen ja muutosten my\xc3\xb6t\xc3\xa4. Teatterin pitk\xc3\xa4 operettiperinne p\xc3\xa4\xc3\xa4ttyi (ja jatkui osin uusien yksityisten teatterien kuten N\xc3\xb6jesteaternin toimesta), erillisist\xc3\xa4 n\xc3\xa4ytt\xc3\xa4m\xc3\xb6ist\xc3\xa4 luovuttiin, balettitoiminta lakkautettiin ja sit\xc3\xa4 jatkettiin taas 1995 moderniin tanssiin keskittyneen Sk\xc3\xa5nen tanssiteatterin (ruots. Sk\xc3\xa5nes Dansteater) toimesta. Teatterin n\xc3\xa4yttelij\xc3\xa4kunta halusi oman profiilin, joka muistuttaisi enemm\xc3\xa4n muita ruotsalaisia, yksinomaan n\xc3\xa4ytelmiin keskittyvi\xc3\xa4, kaupunginteattereita ja vuonna 1993 se erosi omaksi osakseen ja n\xc3\xa4yttelij\xc3\xa4kunnakseen nimell\xc3\xa4 Malm\xc3\xb6 Dramatiska Teater AB, joka kuului kunnalliseen yhti\xc3\xb6itettyyn kulttuurikonserniin. My\xc3\xb6s musiikkiteatterillinen osa kuului samaan konserniin nimell\xc3\xa4 Malm\xc3\xb6n ooppera ja musiikkiteatteri._NEWLINE_N\xc3\xa4in alkuper\xc3\xa4inen Malm\xc3\xb6n kaupunginteatteri alkoi hajota ja sen osat erotettiin my\xc3\xb6hemmin t\xc3\xa4ysin erillisiksi yhti\xc3\xb6iksi, jotka olivat eri tahojen omistuksissa (Malm\xc3\xb6n kaupunki ja Sk\xc3\xa5nen maak\xc3\xa4r\xc3\xa4j\xc3\xa4t). Vuodesta 1993 l\xc3\xa4htien ei Malm\xc3\xb6n kaupunginteatteria en\xc3\xa4\xc3\xa4 siis ollut olemassa. Muutosten yhteydess\xc3\xa4 v\xc3\xa4hennettiin vakituisia ty\xc3\xb6ntekij\xc3\xb6it\xc3\xa4 ja siirryttiin k\xc3\xa4ytt\xc3\xa4m\xc3\xa4\xc3\xa4n enemm\xc3\xa4n vierailevia, m\xc3\xa4\xc3\xa4r\xc3\xa4aikaisia ty\xc3\xb6ntekij\xc3\xb6it\xc3\xa4. Saman aikaisesti korvattiin suurimmaksi osaksi aiempi ohjelmistomalli, jossa eri tuotantoja esitettiin samanaikaisesti n\xc3\xa4ytt\xc3\xa4m\xc3\xb6ill\xc3\xa4 eri iltoina, uudella mallilla, jossa samaa esityst\xc3\xa4 esitet\xc3\xa4\xc3\xa4n joka ilta intensiivisen esitysjakson ajan. Alkuper\xc3\xa4isest\xc3\xa4 kaupunginteatterista irtautuneet tyt\xc3\xa4ryhti\xc3\xb6t muuttuivat itsen\xc3\xa4isiksi vuonna 1996.\n_START_SECTION_\nNykyinen Malm\xc3\xb6n kaupunginteatteri (ja Malm\xc3\xb6n n\xc3\xa4ytelm\xc3\xa4teatteri)\n_START_PARAGRAPH_\nUuden Malm\xc3\xb6n n\xc3\xa4ytelm\xc3\xa4teatterin johtajaksi tuli ohjaaja Staffan Valdemar Holm, joka tammikuussa 1994 sai vihki\xc3\xa4 k\xc3\xa4ytt\xc3\xb6\xc3\xb6n seurueen uuden p\xc3\xa4\xc3\xa4n\xc3\xa4ytt\xc3\xa4m\xc3\xb6n Hipp, joka toimi kunnostetun legendaarisen huvi- ja oopperateatteri Hippodromen tiloissa Kalendengatanilla. Heinrich von Kleistin synk\xc3\xa4n saksalaisen tragedian Schroffensteinin valinta n\xc3\xa4ytt\xc3\xa4m\xc3\xb6n ensiesitykseksi her\xc3\xa4tti uuden aallon turbulenssia kaupungilla, kun monet malm\xc3\xb6l\xc3\xa4iset toivoivat vanhan kepe\xc3\xa4mm\xc3\xa4n huviteatteriperinteen j\xc3\xa4lleensyntymist\xc3\xa4 uusvanhalla n\xc3\xa4ytt\xc3\xa4m\xc3\xb6ll\xc3\xa4._NEWLINE_Vuonna 2008 astui voimaan uusi muutos, kun teatteri, jonka vanha nimi viel\xc3\xa4 eli, p\xc3\xa4\xc3\xa4tti vaihtaa nimens\xc3\xa4 takaisin sen alkuper\xc3\xa4iseen muotoon Malm\xc3\xb6n kaupunginteatteriksi, johon kuului ainoastaan n\xc3\xa4ytelm\xc3\xa4teatterin yhti\xc3\xb6. Uusi n\xc3\xa4ytelm\xc3\xa4teatteri on alusta saanut tukea valtion kulttuurineuvostolta ja t\xc3\xa4ten se lasketaan institutionaaliseksi teatteriksi. T\xc3\xa4n\xc3\xa4 p\xc3\xa4iv\xc3\xa4n\xc3\xa4 teatteriin kuuluu kolme n\xc3\xa4ytt\xc3\xa4m\xc3\xb6\xc3\xa4: p\xc3\xa4\xc3\xa4n\xc3\xa4ytt\xc3\xa4m\xc3\xb6 Hipp ja kaksi pienemp\xc3\xa4\xc3\xa4 sivun\xc3\xa4ytt\xc3\xa4m\xc3\xb6\xc3\xa4 Studion ja Intiman. Teatterin merkitt\xc3\xa4vimpien esitysten joukkoon voidaan lukea Frank WedekindinLulu (1994) ja Klas Abrahamssonin Malm\xc3\xb6iter (2004)\n_START_SECTION_\nNuori teatteri (ruots. Unga Teatern)\n_START_PARAGRAPH_\nKaupunginteatterin teatteritoiminta lapsille ja nuorille oli alusta asti ollut osa teatterin varsinaista ohjelmistoa ja lapsiperheille tarkoitettuja esityksi\xc3\xa4 esitettiin muutaman kerran vuodessa. Nuori teatteri syntyi vuonna 1970, kun \xe2\x80\x9dvapaa ryhm\xc3\xa4\xe2\x80\x9d teatterin sis\xc3\xa4ll\xc3\xa4 inspiroitui ajan uudesta pedagogisesta trendist\xc3\xa4. Aluksi Nuoren teatterin toiminta keskittyi teatterikiertueisiin kouluissa ja esityksiin \xe2\x80\x9dUudessa teatterissa\xe2\x80\x9d, jossa uusia teoksia esitettiin sekaisin klassikoiden kanssa. Vuonna 1975 Nuori teatteri muutti omalle n\xc3\xa4ytt\xc3\xa4m\xc3\xb6lleen nimelt\xc3\xa4\xc3\xa4n Pireus uuteen, saman nimiseen ylioppilastaloon osoitteessa Stadiongatan 21. Vuonna 1982 toiminta muutti v\xc3\xa4liaikaisesti \xe2\x80\x9dCarolinasaliin\xe2\x80\x9d (ruots. Carolinahallen) historiallisessa Pyh\xc3\xa4n Getrudin korttelissa (ruots. Kvarteret S:t Gertrud) ennen kuin Nuori teatteri sai osittain oman n\xc3\xa4ytt\xc3\xa4m\xc3\xb6ns\xc3\xa4 suuressa kaupunginteatterirakennuksessa, Verkstanissa, vuonna 1984. Nuoren teatterin toiminta lopetettiin teatterissa tapahtuneiden muutosten ja taloudellisten vaikeuksien vuoksi vuonna 1992._NEWLINE_Syksyll\xc3\xa4 2014 aloitti uusi versio Nuoresta teatterista toimintansa ohjaaja Ada Bergerin johdolla Studion-n\xc3\xa4ytt\xc3\xa4m\xc3\xb6ll\xc3\xa4 Hippodromen tiloissa.'